Disgħin fil-mija f’Donetck u 96 fil-mija f’Lugansk iridu li jinqatgħu mill-Ukrajna u għalhekk ivvutaw “iva” fir-referendum tal-ħadd. Aktar kmieni, l-aġenzija tal-aħbarijiet Russa Itar-Tass ħabbret li kien hemm votazzjoni qawwija: 75 fil-mija f’Luhansk u 70 fil-mija f’Donetsk. Ir-referendum sar għax is-separatisti favur ir-Russja jridu li it-tmexxija f’idejhom. Din il-mossa sabet il-kundanna mill-Gvern Ukren u l-pajjiżi tal-Punent. Il-mexxejja li qabdu u ddikjaraw lilhom infushom fil-kariga, f’Donetsk u f’Luhansk baqgħu għaddejjin bir-referenda minkejja li l-President Russu Vladimir Putin appella biex ir-referenda ma jsirux. L-Ukrajna qed tgħid li r-referenda jistgħu jirriżultaw fil-qerda tar-reġjuni nfushom. Il-Ministeru għall-Affarijiet Barranin Ukren qal li r-referenda huma nulli u bla effett u sejħilhom “farsa kriminali”. Matul il-lejl kien irraportat ġlied madwar il-belt ta’ Sloviansk li baqgħet maqtugħa minn truppi Ukreni li qed iwettqu dik li qed isejħu operazzjoni kontra t-terroriżmu.